Dieselverhoging gaan hard slaan | Maroela Media
Vandeesweek se verlaging in die prys van petrol is goeie nuus, maar die Automobiel-Assosiasie (AA) sê die beduidende styging in die prys van diesel en paraffien gaan 'n noemenswaardige uitwerking op lewenskoste in Suid-Afrika hê.
Die prys van petrol daal Dinsdag om middernag met 12 sent per liter, maar diesel sal voortaan tussen 92c/liter en 98c/liter duurder word. Die prys van paraffien verhoog met sowat 79 sent.
"Natuurlik is die daling in die petrolprys welkom; dit gaan op kort termyn 'n mate van verligting bring. Wat wel kommer wek, is die skerp styging in die prys van diesel en paraffien wat ongetwyfeld groter finansiële druk op miljoene Suid-Afrikaners gaan plaas wat reeds sukkel om kop bo water te hou," sê die AA.
Volgens die departement van minerale bronne en energiesake het die gemiddelde internasionale prys van petrol gedaal, terwyl dié van diesel en paraffien gestyg het. Daar is steeds minder uitvoere uit Rusland – wat nog in 'n oorlog met Oekraïne gewikkel is – terwyl voorraadvlakke laag bly.
In Suid-Afrika lê die winter voor en paraffien word gebruik nie net vir kosmaak en beligting nie, maar ook vir verhitting.
Die styging in die dieselprys gaan 'n groot uitwerking op die ekonomie hê, omdat diesel 'n groot gedeelte van die insetkoste in die vervaardiging-, padvrag-, landbou- en mynbedryf beslaan – en dié insetkoste gaan na die verbruiker aangegee word.
Die AA sê die verligting wat 'n verlaging in die brandstofheffing in Februarie gebring het, help minstens om die uitwerking te versag, maar 'n meer permanente oplossing moet gevind word.
"Die regering het korttermynverligting deur die verlaging in die algemene brandstofheffing gebied, maar dit eindig aan die einde van die maand. Indien die heffing na sy vasgestelde koers terugkeer, gaan dit nog R1,50/liter by die prys van petrol en brandstof voeg en die pryse veel hoër opstoot.
"Die vraag is nou hoe die regering die brandstofprys in die toekoms gaan hanteer en hoe daar uiteindelik volhoubare verligting vir Suid-Afrikaanse verbruikers gaan kom," sê die AA.
Senekal-man ontken aanrandings
Solank as wat ons regering uit hul pad gaan om die ekonomie te breek gaan dit net aanhou slegter gaan. Eks net bly hul probeer uit die Öekraine sanksies bly, maar ek twyfel of dit ons enigsins gaan help, die weste se swakheid kos ons nou duur.
Ek wonder of ons ooit weer uit die gemors sal kom, ek hoop so ons kan die regeering vervang met iemand wat die land uit die gemors kan kry.
Ja mens weet nie of ons ooit weer uit hierdie gemors gaan kom nie ek glo nie nie gou nie dalk nooit nie
Dankie anc julle het die gawe om alles op te mors
Die logika ontgaan my. Raak diesel duurder, word petrol goedkoper. Word diesel goedkoper styg petrolpryse. Albei (so ook parafien) word dan van dieselfde goed geraffineer, maar daar is GEEN verband in prysveranderige!?